**PALKKION KOHTUULLISUUDESTA JA KUSTANNUSARVION ANTAMISESTA**

**MÄÄRÄYKSENVARAISISSA TEHTÄVISSÄ**

**Perhekurssi 2024 15-16.3.2024/Ari Halonen**

**Palkkio-ohje (B 03)**

Johdanto:

”Tämä ohje koskee palkkion määräytymistä ja laskutusta asianajajan tai hänen toimistonsa ja asiakkaan välillä. Asianajajan tehtävästään veloittama palkkio määräytyy asianajajan ja asiakkaan välisen sopimuksen sekä näiden palkkio-ohjeiden mukaan.

Tämän ohjeen lisäksi asianajajan palkkion määräytymisessä ja laskutuksessa on otettava huomioon, mitä laki asiasta määrää.”

Palkkio-ohje ei mainitse määräyksenvaraisia tehtäviä ja sanamuodosta voisi päätyä ajattelemaan, ettei palkkio-ohje koskisi määräyksenvaraisia tehtäviä.

**Hyvää asianajajatapaa koskevien ohjeiden 5.12**

Hyvää asianajajatapaa koskevien ohjeiden 5.12 kohdan mukaan asianajajan asiakkaaltaan maksettavaksi vaatiman palkkion on oltava kohtuullinen sekä säädösten ja Suomen Asianajajaliiton ohjeiden mukainen.

Tapaohjeiden kommentaarissa sanotaan (sivu 29), että Kohta 5.12 koskee ainoastaan asianajajan ja hänen oman asiakkaansa välistä suhdetta. Tästä voisi päätyä ajattelemaan, ettei Hyvää asianajajatapaa koskevien ohjeiden 5.12 kohta koskisi määräyksenvaraisia tehtäviä.

**Valvontalautakunnan ratkaisukäytäntö**

Valvontalautakunnan ratkaisukäytännössä määräyksenvaraisia tehtäviä koskevat palkkioriitakantelut on ratkaistu kuitenkin kuten muutkin palkkioriita-asiat.

Valvontalautakunnan ratkaisukäytännössä määräyksenvaraisia tehtäviä koskevissa palkkioriita-asioiden ratkaisussa on oikeusohjeeksi otettu myös Hyvää asianajajatapaa koskevien ohjeiden 5.12 kohta.

**Palkkion kohtuullisuus**

Palkkio-ohjeen 1.1 kohdan mukaan palkkion on oltava oikeassa suhteessa tehtävän laatuun ja sen vaatimaan työn määrään sekä muutoinkin kohtuullinen.

Kohtuullisuutta ei siis tarkastella pelkän tuntihinnan perusteella.

Hyvää asianajajatapaa koskevien ohjeiden 4.1 kohdan mukaan asianajaja on hoidettava tehtävänsä huolellisesti, täsmällisesti, tarpeellisella joutuisuudella sekä tarpeettomia kustannuksia aiheuttamatta.

Asianajajan on hoidettava tehtävät tarpeellisella joutuisuudella. Valvontalautakunta on todennut, ettei mitään täsmällistä aikarajaa tehtävän hoitamisessa voida asettaa, mutta pesänjakajan velvollisuutena on huolehtia siitä, että toimeksianto etenee. Pesänjakajan tulee aktiivisesti vaatia asianosaisten ja heidän avustajiensa myötävaikutusta toimeksiannon etenemiseen.

Palkkion kohtuullisuutta arvioitaessa kiinnitetään huomiota siihenkin, miten toimeksiantoa on hoidettu.

Palkkio-ohje 1.4 kohdan mukaan, Kun asianajopalkkion sovitaan perustuvan tehtävän hoitamisen vaatimaan aikaan, käytetyn ajan on oltava kohtuullinen. Kohtuullista aikaa harkittaessa on otettava huomioon tehtävän asianmukaiseen hoitamiseen tarvittavat toimet, ellei asiakkaan erityisistä vaatimuksista muuta johdu.

**Kustannusarvion antaminen ja palkkion kohtuullisuus**

EU-tuomioistuin on 12.1.2023 antamassaan ratkaisussaan C-395/21 katsonut, että kuluttajan kanssa tehty pelkkään tuntihintaan perustuva asianajosopimus ei täytä Kuluttajasopimusten kohtuuttomia ehtoja koskevan direktiivin (93/13/ETY) vaatimuksia selkeydestä.

Palkkio-ohje 2.1 Yleiset laskutusperusteet:

”Asianajajan on ilmoitettava tehtävää vastaanottaessaan palkkioperusteensa ja laskutuskäytäntönsä sekä pyydettäessä kustannusarvio.” (tuli voimaan 1.7.2023)

2.2 Kustannusarvion antaminen kuluttajasuhteissa

”Kuluttajasuhteissa asianajajan on lisäksi annettava tehtävän hoitamisesta kustannusarvio arvonlisäverollisena. Kustannusarvio annetaan niillä tiedoilla, jotka ovat tehtävää vastaanotettaessa asianajajan käytettävissä. Mikäli tehtävää hoidettaessa ilmenee, että kustannusarvio ylittyy, asianajajan on ilmoitettava siitä asiakkaalle.

Mikäli tehtävän kustannuksia ei voida kokonaisuudessaan arvioida tehtävää vastaanotettaessa riittävän luotettavasti, kustannusarvio annetaan tehtävän osasta. Asianajajan on tällöin ohjeistettava asiakastaan riittävästi varautumaan tehtävän hoitamisesta aiheutuvaan kokonaispalkkioon.” (tuli voimaan 1.7.2023)

Eli pelkkä tuntihinnan ilmoittaminen ei kuluttajasuhteissa riitä. Palkkio voi muodostua kohtuuttomaksi, ellei asiakas pysty riittävästi varautumaan tehtävän hoitamisesta aiheutuvaan kokonaispalkkioon.

**Oma-aloitteinen tiedonantovelvollisuus palkkiosta ja kuluista**

Tehtävää vastaanotettaessa

on aina annettava palkkioperusteet, laskutuskäytäntö sekä kustannusarvio.

Tehtävän aikana

Asianajajan on aina ohjeistettava asiakastaan riittävästi varautumaan tehtävän hoitamisesta aiheutuvaan kokonaispalkkioon. Erityinen tiedonantovelvollisuus on tilanteessa, jossa ilmenee, että kustannusarvio ylittyy.

Oma-aloitteisen tiedonantovelvollisuuden ydin

Etukäteisinformaatio.

**Kustannusarviosta ja tiedonantovelvollisuudesta määräyksenvaraisissa tehtävissä**

Käsittäisin, että asianajajan tulee jo suostumusta antaessaan liittää suostumukseensa palkkioperusteensa, laskutuskäytäntönsä sekä kustannusarvionsa. Mielestäni näiden ilmoittaminen ensimmäisessä kokouksessa on liian myöhäistä.

Laskutuskäytännön ja kustannusarvion ilmoittamisvelvollisuuden käsittäisin sisältävän myös velvollisuuden ilmoittaa, miten laskutus jakautuu asianosaisten/osakkaiden kesken, kuten yhteisvastuullisuus tai vaikutus jako-osuuksiin.

Käsittäisin, että pesänselvittäjän/-jakajan tulee kunkin kokouksen yhteydessä antaa toimenpide-erittely kertyneistä kuluista ja palkkioista sekä arvionsa tulevista kuluista ja palkkioista.